Document ID: 32013D0291

A BIZOTTSÁG VÉGREHAJTÁSI HATÁROZATA
(2013. június 14.)
a harmadik országokból 2013. július 1-je előtt Horvátországba bevitt, a 853/2004/EK európai parlamenti és tanácsi rendelet hatálya alá tartozó állati eredetű termékekre vonatkozó átmeneti intézkedések megállapításáról
(az értesítés a C(2013) 3475. számú dokumentummal történt)
(EGT-vonatkozású szöveg)
(2013/291/EU)
AZ EURÓPAI BIZOTTSÁG,
tekintettel Horvátország csatlakozási szerződésére és különösen annak 3. cikke (4) bekezdésére,
tekintettel Horvátország csatlakozási okmányára és különösen annak 42. cikkére,
mivel:
(1)
Horvátország várhatóan 2013. július 1-jén csatlakozik az Unióhoz. Az állati eredetű termékekre az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (1) előírásai lesznek alkalmazandók. Bizonyos, ezt az időpontot megelőzően Horvátországba bevitt állati eredetű termékek azonban nem felelnek meg az említett rendeletben foglalt vonatkozó szabályoknak.
(2)
E termékek egy részét már szabad forgalomba bocsátották Horvátországban, míg más részük még nem került vámeljárás alá, és továbbra is vámfelügyelet alatt áll.
(3)
A jelenlegi horvátországi szabályozási rendszerből az uniós jogszabályok alkalmazásából adódó rendszerbe való átmenet megkönnyítése érdekében célszerű e termékek forgalomba hozatalára vonatkozóan átmeneti intézkedéseket megállapítani.
(4)
Ezek a termékek csak Horvátország belső piacán és megfelelő feltételek mellett hozhatók forgalomba. Figyelembe véve különösen azt, hogy a jelenlegi nyomonkövetési rendszer nem kielégítő, e nem megfelelő termékek nem dolgozhatók fel olyan létesítményekben, amelyeknek engedélyük van arra, hogy termékeiket más tagállamokba is eljuttassák.
(5)
El kell kerülni, hogy a 853/2004/EK rendeletnek meg nem felelő termékek más tagállamokba bevitelre kerüljenek. Annak biztosítása érdekében, hogy az érintett termékek nem képezik Unión belüli kereskedelem tárgyát, a tagállamoknak a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-ig 89/662/EGK (2) tanácsi irányelv alapján megfelelő ellenőrzéseket kell végezniük.
(6)
Az ilyen termékek harmadik országokba való kivitele meg kell hogy feleljen a vonatkozó rendelkezéseknek, és a kivitelt az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletnek (3) megfelelően kell lebonyolítani.
(7)
Az olyan termékeket, amelyeket a csatlakozás időpontja után egy évvel még nem bocsátottak szabad forgalomba és nem hoztak forgalomba Horvátországban, illetve amelyeket nem exportáltak, és amelyek továbbra is vámfelügyelet alatt, raktárakban találhatók, meg kell semmisíteni.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Hatály
Ezt a határozatot a következő feltételeknek megfelelő állati eredetű termékekre kell alkalmazni:
a)
a 853/2004/EK rendelet hatálya alá tartoznak;
b)
nem felelnek meg a 853/2004/EK rendelet előírásainak;
c)
2013. július 1-je előtt harmadik országokból kerültek bevitelre Horvátországba.
2. cikk
A Horvátországban 2013. július 1-je előtt szabad forgalomba bocsátott állati eredetű termékek
Az 1. cikkben említett azon termékek, amelyeket 2013. július 1-je előtt szabad forgalomba bocsátottak Horvátországban, ettől az időponttól számított egy évig továbbra is forgalomba hozhatók Horvátország területén, amennyiben megfelelnek a következő követelményeknek:
a)
nem dolgozhatók fel olyan létesítményekben, amelyeknek engedélyük van arra, hogy termékeiket más tagállamokba szállítsák;
b)
a szabad forgalomba bocsátáskor a hatályos horvát nemzeti jogszabályok által előírt nemzeti jelöléssel bírnak, amely jelölés eltér a 854/2004/EK európai parlamenti és tanácsi rendelet (4) I. melléklete I. szakaszának III. fejezetében említett állat-egészségügyi jelöléstől és a 853/2004/EK rendelet II. mellékletének I. szakaszában említett azonosító jelöléstől.
3. cikk
A Horvátországba 2013. július 1-je előtt bevitt, de szabad forgalomba nem bocsátott állati eredetű termékek
Az 1. cikkben említett azon termékek, amelyeket 2013. július 1-je előtt vittek be Horvátországba, de nem bocsátottak szabad forgalomba ez előtt az időpont előtt, csak 2014. június 30-ig bocsáthatók szabad forgalomba Horvátországban és forgalmazhatók Horvátország területén, feltéve, hogy megfelelnek a 2. cikkben meghatározott követelményeknek.
4. cikk
Állati eredetű termékek Horvátországból más tagállamokba való szállításának tilalma
(1) Az 1. cikkben említett termékek nem szállíthatók Horvátországból más tagállamokba.
(2) A tagállamok a 89/662/EGK tanácsi irányelvvel és különösen annak 3. cikkével összhangban biztosítják, hogy az 1. cikkben említett termékek ne képezzék a tagállamok közötti kereskedelem tárgyát.
5. cikk
Harmadik országokba történő kivitel
A 2014. július 1-ig tartó átmeneti időszakban az 1. cikkben említett termékek továbbra is kivihetők Horvátországból harmadik országokba, amennyiben teljesülnek a következő feltételek:
a)
a kivitelt a 178/2002/EK rendelet 12. cikkének megfelelően kell elvégezni;
b)
valamennyi szállítmánynak az illetékes hatóság közvetlen felügyelete mellett kell elhagynia Horvátország területét, más tagállamok területének érintése nélkül;
c)
valamennyi szállítmányt az illetékes hatóság által lepecsételt szállítóeszközön kell szállítani, és a pecséteket a Horvátországból történő kilépés helyén ellenőrizni kell.
6. cikk
A 2014. július 1-jén vámfelügyelet alatt álló szállítmányok megsemmisítése
Az 1. cikkben említett termékek olyan szállítmányait, amelyek 2014. július 1-jén még vámfelügyelet alatt állnak, az illetékes hatóság felügyelete mellett meg kell semmisíteni.
Az ilyen szállítmányok megsemmisítéséhez kapcsolódó összes költség a szállítmány tulajdonosát terheli.
7. cikk
Alkalmazás
Ezt a határozatot Horvátország csatlakozási szerződése hatálybalépésétől függően, annak hatálybalépése napjától kell alkalmazni.
8. cikk
Címzettek
Ennek a határozatnak a tagállamok a címzettjei.
Kelt Brüsszelben, 2013. június 14-én.

Labels: 17
0
3
18
15